โครงการ ส่งเสริมการตรวจเลือดหาเชื้อเอชไอวี

โรงพยาบาลพรหมพิราม อำเภอพรหมพิราม จังหวัดพิษณุโลก

1. ชื่อโครงการ ส่งเสริมการตรวจเลือดหาเชื้อเอชไอวี

2. หลักการและเหตุผล

การทราบสถานการณ์การติดเชื้อเอชไอวีของตนเองจะนำไปสู่การเข้าระบบบริการสุขภาพ เพื่อการเข้าถึงข้อมูลสุขภาพ เพื่อการป้องกันการรับและถ่ายทอดเชื้อเอชไอวี รวมถึงการได้รับการดูแลรักษาที่มีคุณภาพอย่างเหมาะสม อันจะนำไปสู่การส่งเสริมสุขภาพและคุณภาพชีวิตทั้งของประชาชนทั่วไปและผู้มีเชื้อเอชไอวี โดยกระทรวงสาธารณสุขมีแนวนโยบายเร่งรัดการดำเนินงานป้องกันและแก้ไขปัญหาเอดส์ เพื่อบรรลุเป้าหมายที่เป็นศูนย์ ( Thai Getting to Zero) คือ การลดการติดเชื้อรายใหม่ ลดอัตราการเสียชีวิตจากเอดส์ และลดการเลือกปฏิบัติและตีตรา กำหนดให้มีแผนงานพัฒนาระบบและคุณภาพบริการปรึกษาในการดูแลรักษาผู้ติดเชื้อเอชไอวีและผู้ป่วยเอดส์ โดยมีวัตถุประสงค์ให้งานบริการปรึกษาและตรวจหาการติดเชื้อเอชไอวี เป็นมาตรการสำคัญเพื่อบรรลุเป้าหมายข้างต้น และส่งเสริมให้ประชาชนเข้าถึงบริการป้องกันและบริการดูแลรักษารวมทั้งบริการช่วยเหลือทางสังคมและจิตใจได้อย่างเหมาะสม

สำหรับสถานการณ์การตรวจเลือดหาเชื้อเอชไอวีของโรงพยาบาลพรหมพิรามที่ผ่านมา ผู้มารับบริการส่วนใหญ่จะมาตรวจเลือดหาเชื้อเอชไอวีเมื่อมีอาการหรือแพทย์สั่งตรวจเมื่อมีอาการน่าสงสัย คิดเป็นร้อยละการตรวจพบเชื้อเอชไอวี ร้อยละ 13.99 , 6.18 และ 12.75 ( ปี 2554,2555 และ2556 ตามลำดับ) ส่วนใหญ่พบระดับ CD4 น้อยกว่า 200 cell/ml และมักจะมารับบริการด้วยการเป็นโรคติดเชื้อฉวยโอกาส

3.วัตถุประสงค์

3.1 ประชาชนกลุ่มเป้าหมายเข้าถึงบริการให้การปรึกษาและตรวจหาการติดเชื้อฯที่มีคุณภาพ ได้ครอบคลุม และผู้ติดเชื้อฯเข้าสู่ระบบการดูแลรักษาเร็วขึ้น

3.2 เพื่อส่งเสริมการประเมินความเสี่ยงต่อการติดเชื้อเอชไอวี ความรู้และทัศนคติที่ดีต่อผู้ติดเชื้อเอชไอวีและผู้ป่วยเอดส์

4.กลุ่มเป้าหมาย (จำนวน 240 คน)

4.1 กลุ่มชายที่มีเพศสัมพันธ์กับชาย( MSM)

4.2 กลุ่มเยาวชน

4.3 ประชาชนทั่วไปที่มีพฤติกรรมเสี่ยง

4.4 พนักงานบริการ

5.กลวิธีการดำเนินงาน/กิจกรรม

5.1 แต่งตั้งคณะทำงาน

5.2 ประชุมผู้ที่เกี่ยวข้อง( เจ้าหน้าที่ รพ.สต. ครู กศน.ประจำตำบล ผู้อำนวยการหรือผู้แทนโรงเรียนมัธยมในเขตอำเภอพรหมพิราม แกนนำผู้ติดเชื้อฯและตัวแทนกลุ่มชายรักชาย )เพื่อวางแผนและแนวทางการดำเนินงานร่วมกัน

5.3 ดำเนินการ อบรม ให้ความรู้และส่งเสริมการตรวจเลือดหาเชื้อเอชไอวีในกลุ่มเป้าหมายตามแผน

5.4 ประชุมสรุปผลการดำเนินงานกับผู้ที่เกี่ยวข้อง ( เจ้าหน้าที่รพ.สต. ครูกศน.ประจำตำบล ผู้อำนวยการหรือผู้แทนโรงเรียนมัธยมในเขตอำเภอพรหมพิราม แกนนำผู้ติดเชื้อฯและตัวแทนกลุ่มชายรักชาย)

6.งบประมาณ

กิจกรรมที่ 1 ประชุมผู้ที่เกี่ยวข้อง

- ค่าอาหารว่างและเครื่องดื่ม 46 คน X 30 บาท เป็นเงิน 1,380 บาท

กิจกรรมที่ 2 ประชุม อบรม ให้ความรู้และส่งเสริมการตรวจเลือดหาเชื้อเอชไอวีในกลุ่มเป้าหมาย

- ค่าอาหารว่างและเครื่องดื่ม 30 คน X 30 บาท X 8 ครั้ง เป็นเงิน 7,200 บาท

-ค่าจ้างเหมาทำเสื้อ(เสื้อยืดพร้อมสกีน)ส่งเสริมการตรวจเลือด จำนวน 150 ตัว X ราคา 130 บาท

เป็นเงิน 19,500 บาท

-ค่าถ่ายเอกสารแบบสอบถาม เป็นเงิน 540 บาท

กิจกรรมที่ 3 ประชุมผู้ที่เกี่ยวข้องสรุปผลการดำเนินงาน

- ค่าอาหารว่างและเครื่องดื่ม 46 คน X 30 บาท เป็นเงิน 1,380 บาท

รวมงบประมาณ ทั้งสิ้น 30,000 บาท ( สามหมื่นบาทถ้วน)

7.ระยะเวลาดำเนินงาน

เมษายน – กันยายน 2557

8.ผลที่คาดว่าจะได้รับ

8.1 กลุ่มประชาชนเป้าหมายสมัครใจตรวจเลือดหาเชื้อเอชไอวี

8.2 กลุ่มประชาชนเป้าหมายสามารถประเมินความเสี่ยงต่อการติดเชื้อเอชไอวี มีความรู้และทัศนคติที่ดีต่อผู้ติดเชื้อเอชไอวีและผู้ป่วยเอดส์

9.การประเมินผล/ตัวชี้วัดความสำเร็จของโครงการ

9.1 กลุ่มประชาชนเป้าหมายสมัครใจตรวจเลือดหาเชื้อเอชไอวี มากกว่า ร้อยละ 50

9.2 กลุ่มประชาชนเป้าหมายสามารถประเมินความเสี่ยงต่อการติดเชื้อเอชไอวี มีความรู้และทัศนคติที่ดีต่อผู้ติดเชื้อเอชไอวีและผู้ป่วยเอดส์ มากกว่า ร้อยละ 80 ( แบบสอบถาม)

10.ผู้รับผิดชอบโครงการ

นาง กัญลญารัตน์ วัชรธนากรณ์ พยาบาลวิชาชีพชำนาญการ

คลินิกพิเศษ กลุ่มงานการพยาบาล โรงพยาบาลพรหมพิราม

โทรศัพท์ 081-7278017 , 083-1661836 Email [nine\_kao2@hotmail.com](mailto:nine_kao2@hotmail.com)

11. ผู้เสนอ/ผู้เห็นชอบโครงการ

12.ผู้อนุมัติโครงการ